પાકિસ્તાનના બોલર્સે શરૂઆતમાં સારી બોલિંગ કરતાં ભારત ૧૫ ઓવરમાં માત્ર ૬૬ રન જ બનાવી શક્યું હતું. ૩૦ ઓવર બાદ ભારતનો સ્કોર એક વિકેટે ૧૬૨ રન હતો, પરંતુ અંતિમ ૧૮ ઓવરમાં પાકિસ્તાનના બોલર્સે બહુ રન લૂંટાવ્યા. અંતિમ ૧૮ ઓવરમાં ભારતે ૧૫૭ રન ઝૂડી કાઢ્યા. પહેલી વિકેટના રૂપમાં ૬૫ બોલમાં ૬૮ રન બનાવીને આઉટ થયેલા શિખર ધવને પહેલા ૪૦ બોલમાં ૩૪ રન જ બનાવ્યા હતા, જ્યારે અંતિમ ૨૫ બોલમાં તેણે ૩૪ રન બનાવ્યા. વિરાટ કોહલીએ શરૂઆતના ૪૦ બોલમાં ૩૨ રન જ બનાવ્યા હતા અને અંતિમ ૨૮ બોલમાં ૪૭ રન ફટકાર્યા. વિરાટ કોહલી ૬૮ બોલનો સામનો કરીને ૮૧ રન અણનમ રહ્યો. યુવરાજસિંહે તોફાની બેટિંગ કરતાં ૩૨ બોલમાં જ ૫૩ રન ફટકારી દીધા. હાર્દિક પંડ્યાએ તો પાકિસ્તાની ટીમનું મનોબળ તોડી નાખતી વિસ્ફોટક બેટિંગ કરીને ફક્ત ૬ બોલમાં ત્રણ છગ્ગા સાથે ૨૦ રન ઝૂડી કાઢ્યા. ચોથી વિકેટ માટે કોહલી અને હાર્દિક વચ્ચે ૧૦ બોલમાં ૩૪ રનની ઝડપી ભાગીદારી નોંધાઈ. ભારત તરફથી જોકે થોડી ધીમી રમત રમતા રોહિત શર્માએ ૧૧૯ બોલમાં ૯૧ રન બનાવ્યા હતા.